Sanja punika langit di Kelating sada guleman, angin pasisiné kesir-kesir ngawé awaké gesit, nanging Pos Bali tetep majalan nuju Gria Patemon di Désa Kelating, Kerambitan, Tabanan. Yakti, ri kala ngranjing ka bencingah griané, ramia istri-istriné majejaitan i rika, Pos Bali kasanggra antuk kenyung manis para istriné punika. Raris medal Déwa Ayu Madé Tirtawati pinaka manggala saking istri-istriné punika.
Pos Bali ten patitakon, santukan Ida Istri (Déwa Ayu Madé Tirtawati) sampun uning tetujon Pos Bali ngrauhin griané puniki. Ida macarita indik pamarginnyané sida ngantos mangkin, kocap saking alit ida malajah, taler ten surud-surud malajah ngantos mangkin. Ring dija ja magenah, ring sira ja sané uning, yadiastun alitan utawi mawit saking panjak, ida tetep malajah. Punika mawinan kauningin dahat sadarana.
“Makarya banten punika sakadi mayoga, napi sané metu saking kayun hning, nika sané kakaryanin,” baos ida.
Untengnyané banten pinaka yadnya saking daging jagat (isin gumi) makadi Mataya inggih punika sakancan sané tumuwuh sakadi don-donan, woh-wohan, sekar. Salanturnyané mantiga inggih punika mawit saking andeng-andeng makadi ayam, bébék, angsa, iwak, lan sané tiosan. Sané kaping untat mawasta Maharya sakadi wewalungan masuku papat makadi bawi, banténg, kébo, misa, kambing, lan sané tiosan.
“Tiosan ring soroh sarwa prani punika banten kajangkepin antuk srana sakadi api, minyak, sasocan,” wewehnyané sada ngamecikang pusungan idané.
Sujatiné makarya banten punika taler wantah kabaosang mayadnya. Yéning ten kadasarin antuk manah suci nirmala, banten punika nénten puput kakaryanin. Yadiastun makéh anaké sané kaajak makarya, yéning ten masikian kayunné janten sampun ten sida puput upakara punika. Ida minayang anaké makarya banten, sakadi mayasa urip ring guminé, becik parilaksanan i ragané, becik taler pikolihné. Kénten taler yéning sampun kadasarin antuk rasa pamrih janten ten nemu ayu ri wekas.
Cutetnyané, pakaryan napi ja sané kaambil sampun sapatutnyané kadasarin antuk manah sané becik lan lascarya. Santukan i raga sameton Hindu precaya ring kawéntenan karma palané. Langit di Kelating ngancan peteng, suaran jangkrik mapalu sareng katak, ri kala gerimis ujané melusin tanah, Pos Bali mapamit saking gria. 014
ban_Latn ban_Latn ban_Latn ban_Latn ban_Latn ban_Latn ban_Latn